# Γιώργος Μαυρωτάς

### Από τη Βικιπαίδεια, την ελεύθερη εγκυκλοπαίδεια

Ο Γιώργος Μαυρωτάς γεννήθηκε στις 4 Απριλίου 1967 στην Αθήνα. Ξεκίνησε το 1978 την αθλητική του καριέρα ως κολυμβητής του Ν.Ο. Βουλιαγμένης και το 1980 μεταπήδησε στην υδατοσφαίριση. Το 1981 έπαιξε για πρώτη φορά στην Α’ εθνική, πάντα με τον Ν.Ο.Βουλιαγμένης και το 1982 φόρεσε για πρώτη φορά το σκουφάκι με το εθνόσημο με την εθνική εφήβων.

Το 1984 κλήθηκε για πρώτη φορά στην εθνική ομάδα ανδρών κι έπαιξε στους Ολυμπιακούς Αγώνες του Λος Άντζελες όπου ήταν και ο μικρότερος σε ηλικία πολίστας (17 ετών). Από τότε έχει λάβει μέρος σε όλες τις διεθνείς διοργανώσεις έως την αποχώρησή του από την εθνική ομάδα το 2000 μετά τους Ολυμπιακούς αγώνες του Σίδνεϋ. Συγκεκριμένα έχει συμμετάσχει σε 5 Ολυμπιακούς Αγώνες (1984, 1988, 1992, 1996, 2000), 4 Παγκόσμια Πρωταθλήματα (1986, 1990, 1994, 1998), 8 Πανευρωπαϊκά Πρωταθλήματα (1985, 1987, 1989, 1991, 1993, 1995, 1997, 1999) και 5 Παγκόσμια Κύπελλα (FINA CUP – 1987, 1993, 1995, 1997, 1999). Διετέλεσε αρχηγός της εθνικής ομάδας από το 1995 ως το 2000 και έχει το ρεκόρ συμμετοχών για τα ομαδικά αθλήματα στην Ελλάδα με 511 συμμετοχές στην εθνική ανδρών. Το 2002 αποχώρησε από την ενεργό δράση μετά από 25 χρόνια στο Ν.Ο.Β. (Ναυτικός Όμιλος Βουλιαγμένης).

Οι μεγαλύτερες αθλητικές του επιτυχίες είναι η κατάκτηση του Κυπέλλου Κυπελλούχων με το Ν.Ο. Βουλιαγμένης το 1997, η κατάκτηση της δεύτερης θέσης με την εθνική ομάδα στο Παγκόσμιο Κύπελλο του 1997, η έκτη θέση στους Ολυμπιακούς Αγώνες της Ατλάντα το 1996 και η τέταρτη θέση στους Πανευρωπαϊκούς Αγώνες του 1999. Με το σύλλογό του κατέκτησε τρία πρωταθλήματα Ελλάδος (1991, 1997, 1998) και δύο κύπελλα (1996, 1999).

Το 1999, στη Βουδαπέστη, ήταν ο πρώτος Έλληνας υδατοσφαιριστής που έπαιξε στη μικτή κόσμου, ενώ το 2001 βραβεύθηκε από τον Πανελλήνιο Σύνδεσμο Αθλητικού Τύπου (ΠΣΑΤ) για το ήθος και την προσφορά του στον αθλητισμό. Είναι μέλος του Συλλόγου Ελλήνων Ολυμπιονικών και από το 2003 είναι ενεργό μέλος του Εθνικού Συμβουλίου Καταπολέμησης του Ντόπινγκ (Ε.Σ.ΚΑ.Ν.).

Παράλληλα με την αθλητική του καριέρα τελείωσε τις σπουδές του στο Εθνικό Μετσόβιο Πολυτεχνείο (ΕΜΠ) στη Σχολή Χημικών Μηχανικών. Το 2000 πήρε το διδακτορικό του από το ΕΜΠ με αντικείμενο την Επιχειρησιακή Ερευνα. Από τον Δεκέμβριο του 2003 είναι Λέκτορας στο Εργαστήριο Βιομηχανικής & Ενεργειακής Οικονομίας της Σχολής Χημικών Μηχανικών του ΕΜΠ και ακολουθεί ακαδημαϊκή καριέρα.

Είναι παντρεμένος με τη Φανή Σταθακοπούλου από το 1994 κι έχουν δύο γιους, τον Λεωνίδα (γεν. 1996) και τον Αρη (γεν. 2000).

Ανακτήθηκε από "http://el.wikipedia.org../../../%CE%B3/%CE%B9/%CF%8E/%CE%93%CE%B9%CF%8E%CF%81%CE%B3%CE%BF%CF%82_%CE%9C%CE%B1%CF%85%CF%81%CF%89%CF%84%CE%AC%CF%82_1d8b.html"

Κατηγορίες: Υδατοσφαιριστές της εθνικής Ελλάδος | Έλληνες αθλητές της κολύμβησης | Γεννήσεις το 1967

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- English